Forseti fulltrúadeildar Bandaríkjaþings , Nancy Pelosi , tilkynnti á blaðamannafundi í dag hverjir koma til með að að flytja málið gegn Donald Trump Bandaríkjaforseti innan öldungadeildarinnar . Þingmennirnir , svokallaðir „ impeachment managers , “ eru sjö talsins en búist er við að ákærurnar til embættismissis verði sendar yfir til öldungadeildarinnar í dag . Málsmeðferð innan öldungadeildarinnar að mörgu leiti líkt réttarhaldi innan dómskerfisins en tekur aðeins á því hvort Trump verður sviptur embætti . Meðal þeirra sem koma til með að flytja málið fyrir hönd þingsins eru Adam Schiff , þingmaður Demókrata í Kaliforníu og formaður leyniþjónustunefndar fulltrúadeildarinnar , og Jerry Nadler , þingmaður Demókrata í New York og formaður dómsmálanefndar fulltrúadeildarinnar . Þá munu þingmennirnir Zoe Lofgren frá Kaliforníu , Hakeem Jeffries frá New York , Val Demnings frá Flórída , Jason Crow frá Colorado og Sylvia Garcia frá Texas einnig flytja málið . Fulltrúadeildin mun síðan kjósa formlega um tilnefningu Pelosi síðar í dag . Segir að það hafi skilað árangri að bíða Pelosi hefur verið gagnrýnd af Repúblikönum og nokkrum Demókrötum fyrir að bíða með að senda ákærurnar en tæplega mánuður er síðan Trump var ákærður til embættismissis fyrir misbeitingu á valdi og að hindra framgang þingsins . Að sögn Pelosi var það gert til að tryggja réttláta málsmeðferð . Trump hefur ávalt neitað sök í málinu og hefur oft líkt framgöngu Demókrata við nornaveiðar en hann bannaði starfsfólki Hvíta hússins að bera vitni fyrir fulltrúadeildinni . Þá hefur hann einnig neitað að leggja til þau skjöl sem fulltrúadeildin hefur óskað eftir en Demókratar vonuðu að með tímanum gæti það breyst . „ Tíminn hefur leitt ýmislegt í ljós , “ sagði Pelosi á fundinum í dag en hún segir frekari sönnunargögn hafi komið fram í málinu , til dæmis tölvupósta sem sýndu fram á að fjárhagsaðstoð til Úkraínu hafi verið sett á ís skömmu eftir símtal Trump og forseta Úkraínu .